Man spring na sy dood by Bloem-hospitaalŉ Man wat in die Life Rosepark-hospitaal in Bloemfontein behandel is, is dood nadat hy Woensdag uit ŉ oop venster op die tweede verdieping van die hospitaal na sy dood gespring het. Hein Rossouw, die hospitaal se bestuurder, het aan Maroela Media bevestig dat ŉ pasiënt wat in die hospitaal se intensiewesorgeenheid behandel is, sy eie lewe geneem het. “Dit is ŉ traumatiese tydperk vir die man se familie wat hul verlies moet hanteer,” het Rossouw gesê. “Ons het nie die familie se toestemming om meer inligting oor die voorval bekend te maak nie, en respekteer dit weens die hospitaal se vertroulikheidsbeleid.” Die hospitaal het beraders gereël wat personeel en die pasiënt se familie bystaan. Kapt. Chaka Marope, polisiewoordvoerder, was nie onmiddellik vir kommentaar beskikbaar nie.